Vodacom gee glo kliënte se inligting uitArgieffoto Vodacom het glo van sy kliënte se telefoonnommers aan sakeondernemings en bemarkingsmaatskappye verskaf, het The Times Donderdag berig. Die maatskappy het glo Woensdag bevestig dat van sy 32,5 miljoen plaaslike intekenare en 27 miljoen internasionale intekenare se persoonlike inligting aan ander sakeondernemings verskaf is. Die koerant berig dat Vodacom ŉ dringende ondersoek oor die kwessie van stapel gestuur het. Richard Boorman, ŉ woordvoerder van Vodacom, het gesê die maatskappy maak gebruik van “header enrichment” vir sekere derdepartydienste. Dit is wanneer persoonlike inligting na ŉ webwerf oorgedra word wanneer ŉ gebruiker die webwerf deur ŉ selfoon besoek. “Ons gebruik dit slegs vir sekere Vodacom en betroubare derdepartydienste soos charge-to-bill (ŉ betaaldiens),” het hy gesê. “Ons wil ons klante verseker dat hul inligting nie gereeld of met alle webwerwe gedeel word nie.” Boorman het glo geweier om bekend te maak hoeveel Vodacom betaal word om die inligting te verskaf, of toestemming van sy intekenaars bekom is, en wie die derdepartye is. “Ons het laat Woensdagmiddag eers van die kwessie bewus geword. Ek sal in ŉ beter posisie wees om kommentaar hieroor te lewer sodra die ondersoek afgehandel is,” het hy aan die koerant gesê.